Resetovanie alebo reštartovanie iPhonu je niekedy potrebné. Dôvodom môže byť, že telefón nereaguje, zamrzol alebo po aktualizácii seká. Spôsob, akým iPhone reštartovať, sa líši model od modelu, preto pre vás máme viaceré postupy, ktorá vám pomôžu túto akciu zrealizovať. Tvrdý reštart by mal byť až posledným riešením, ak však iPhone nereaguje, ide o jedinú možnosť. Reštartovanie iPhone 13, 12, 11 alebo X začína súčasným stlačením jedného z tlačidiel hlasitosti a štartovacieho bočného tlačidla. Následne sa zobrazí posuvník vypnutia, ktorý potiahnete a počkáte aspoň 30 sekúnd, kým sa nevypne. Ak chcete zariadenie znova zapnúť, podržte bočné štartovacie tlačidlo, kým sa nezobrazí logo spoločnosti Apple. Reštartovanie iPhone SE, 8, 7 alebo 6 je realizované cez dlhé podržanie štartovacieho bočného tlačidla (bez kombinácie s tlačidlom pre nastavenie hlasitosti). Zobrazí sa posuvník vypnutia, ktorý posuniete a do 30 sekúnd sa zariadenie vypne. Telefón opätovne zapnete podržaním bočného štartovacieho tlačidla. Staršie generácie (iPhone SE alebo iPhone 5) sa reštartujú rovnakým spôsobom, rozdiel je len v umiestnení štartovacieho tlačidla, ktoré sa nachádza na hornej strane konštrukcie.\r